b'\n_START_ARTICLE_\nRane Raitsikka\n_START_SECTION_\nLama ja Unicef\n_START_PARAGRAPH_\nRane Raitsikka sai lempinimens\xc3\xa4 Lama-yhtyeen laulajalta Epelt\xc3\xa4, kun h\xc3\xa4n oli pannut Lepakon rakennusty\xc3\xb6maalta l\xc3\xb6yt\xc3\xa4mi\xc3\xa4\xc3\xa4n pieni\xc3\xa4 pommeja raitiovaunukiskojen v\xc3\xa4liin. _NEWLINE_Rane asui Helsingin Tapulikaupungissa ja vietti usein aikaansa Puistolassa, jossa Widowsilla ja Lamalla oli yhteinen harjoitustila. Widowsissa soittaneet Kakon veljekset Tapio (T.B. Widow) ja Jouni (Johnny Widow) opettivat h\xc3\xa4net soittamaan, ja Ranen mukaan he olivat h\xc3\xa4nelle kuin isovelji\xc3\xa4. H\xc3\xa4n arvelee kuitenkin, ett\xc3\xa4 olisi voinut alkaa soittaa muutakin kuin punk rockia, sill\xc3\xa4 h\xc3\xa4n oli jo lapsena ihaillut Albert J\xc3\xa4rvist\xc3\xa4. _NEWLINE_Rane aloitti muusikonuransa helsinkil\xc3\xa4isiss\xc3\xa4 punk-yhtyeiss\xc3\xa4 Lamassa ja Unicefissa. Tosin h\xc3\xa4n oli jo ennen Lamaa soittanut Neurovisio-nimisess\xc3\xa4 yhtyeess\xc3\xa4, jossa soitti my\xc3\xb6s my\xc3\xb6hemmin Mustan Paraatin kitaristina tunnettu Saku. Rane tuli Lamaan vuonna 1982 sen j\xc3\xa4lkeen, kun yhtye oli tehnyt ensimm\xc3\xa4isen albuminsa Laman. Edellinen basisti Eno vietti paljon aikaa ulkomailla eiv\xc3\xa4tk\xc3\xa4 Laman muut j\xc3\xa4senet olleet en\xc3\xa4\xc3\xa4 tyytyv\xc3\xa4isi\xc3\xa4 h\xc3\xa4nen soittotaitoonsa, joten he pyysiv\xc3\xa4t Ranen h\xc3\xa4nen tilalleen. Rane soitti Lamassa yhtyeen toiminnan loppumiseen asti. Unicef perustettiin sen j\xc3\xa4lkeen, kun Eno oli tullut takaisin Suomeen Portugalista. Keikoilla Rane soitti kitaraa ja bassossa oli T. B. Widow. Rane on muistellut Unicefia sanoilla "sekavaa touhuu". _NEWLINE_Rane soittaa bassoa Laman singlell\xc3\xa4 \xe2\x80\x9dAjatuksen loppu\xe2\x80\x9d (1983) ja sek\xc3\xa4 bassoa ett\xc3\xa4 kitaraa Unicefin ainoaksi j\xc3\xa4\xc3\xa4neell\xc3\xa4 singell\xc3\xa4 \xe2\x80\x9dK\xc3\xa4kimassaa\xe2\x80\x9d (1983).\n_START_SECTION_\nSmack ja Balls\n_START_PARAGRAPH_\nVuonna 1984 Rane liittyi kitaristiksi Smackiin. H\xc3\xa4n soittaa Smackin albumeilla Rattlesnake Bite (1985), Live Desire (1986), Salvation (1987) ja Radical (1988). H\xc3\xa4n soittaa my\xc3\xb6s bassoa Ballsin esikoislevyll\xc3\xa4 The Balls (1989), mutta jo yhtyeen toisella levyll\xc3\xa4 h\xc3\xa4nen tilalleen tuli Jimi Sero._NEWLINE_Smack l\xc3\xa4hti ensimm\xc3\xa4isen kerran Yhdysvaltoihin vuonna 1987 ja sai siell\xc3\xa4 kulttimainettakin, mutta yhtye tuli kuitenkin takaisin Suomeen. Ranen mukaan yhtye \xe2\x80\x9dj\xc3\xa4m\xc3\xa4hti\xe2\x80\x9d Suomeen pariksi vuodeksi, eik\xc3\xa4 levy-yhti\xc3\xb6 suostunut jakelemaan Smackin levyj\xc3\xa4 Yhdysvalloissa eik\xc3\xa4 edes maksamaan lentolippuja sinne. Vuonna 1989 Smack palasi Yhdysvaltoihin mutta hajosi pian sen j\xc3\xa4lkeen. Rane j\xc3\xa4i asumaan Los Angelesiin.\n_START_SECTION_\nLos Angeles\n_START_PARAGRAPH_\nLos Angelesissa Rane Raitsikka soitti yhdess\xc3\xa4 muun muassa Guns N\xe2\x80\x99 Rosesin Steven Adlerin ja Izzy Stradlinin, Lenny Kravitzin kitaristin Craig Rossin ja Foo Fightersin kitaristin Chris Shiflettin kanssa. H\xc3\xa4n toimi my\xc3\xb6s kitaransoiton opettajana ja antoi soittotunteja muun muassa Social Distortionin laulunkirjoittajalle Mike Nessille. _NEWLINE_Vuonna 1992 Rane soitti Loaded-yhtyeess\xc3\xa4, jonka kanssa h\xc3\xa4n k\xc3\xa4vi keikalla my\xc3\xb6s Suomessa. _NEWLINE_1990-luvun alussa Rane toimitti NHL:n haastatteluita suomeksi salanimell\xc3\xa4 Leo Lahti, mutta ty\xc3\xb6t loppuivat NHL:n ty\xc3\xb6sulkuun 1994. Samalla h\xc3\xa4n menetti viisumin, jonka oli saanut ty\xc3\xb6n perusteella. H\xc3\xa4n asui Yhdysvalloissa vuosia ilman oleskelulupaa, mutta sai lopulta Yhdysvaltain kansalaisuuden avioiduttuaan yhdysvaltalaisen naisen kanssa. _NEWLINE_Vuonna 2004 Rane liittyi Hangmen-yhtyeeseen ja soitti albumilla Loteria. Marraskuussa 2009 h\xc3\xa4n k\xc3\xa4vi Suomessa Hangmenin kiertueella.\n_START_SECTION_\nPaluu Suomeen\n_START_PARAGRAPH_\nRane Raitsikka muutti takaisin Suomeen vuonna 2010 ja liittyi kitaristiksi Tumppi Varosen Problems-yhtyeeseen. H\xc3\xa4n soittaa yhtyeen livealbumilla Suora l\xc3\xa4hetys, joka on \xc3\xa4\xc3\xa4nitetty syksyll\xc3\xa4 2010. Syksyll\xc3\xa4 2010 Rane Raitsikka, Dave Lindholm ja Marjo Leinonen tekiv\xc3\xa4t kiertueen nimell\xc3\xa4 Shoeshiners. Kev\xc3\xa4\xc3\xa4ll\xc3\xa4 2011 Rane soitti my\xc3\xb6s bassoa Laman kiertueella ja sai Suen arvion mukaan vanhat yst\xc3\xa4v\xc3\xa4ns\xc3\xa4 \xe2\x80\x9del\xc3\xa4m\xc3\xa4\xc3\xa4n uutta kev\xc3\xa4tt\xc3\xa4\xe2\x80\x9d. Elokuussa 2011 Rane soitti kitaraa suomalaisen hip hop -yhtye Notkean Rotan taustalla Kontufest-tapahtumassa Helsingin Kontulassa. Raitsikka liittyi yhtyeeseen kitaristiksi ja h\xc3\xa4n on mukana yhtyeen nelj\xc3\xa4nnell\xc3\xa4 albumilla Notkea Rotta._NEWLINE_Raitsikka on my\xc3\xb6s mukana Notkea Rotta -yhtyeest\xc3\xa4 lohjenneessa Atomirotta -yhtyeess\xc3\xa4.\n_START_SECTION_\nMaine\n_START_PARAGRAPH_\nKun Radio City perustettiin vuonna 1985, jopa sen uutistoimittajien piti tiet\xc3\xa4\xc3\xa4, kuka on Rane Raitsikka. Keskisuomalaisen konserttiarviossa h\xc3\xa4nt\xc3\xa4 nimitet\xc3\xa4\xc3\xa4n \xe2\x80\x9dsuomi-punkin ikoniksi\xe2\x80\x9d. Rumban arvion mukaan Rane Raitsikka on tuonut selv\xc3\xa4sti \xe2\x80\x9duutta eloa ja v\xc3\xa4ri\xc3\xa4\xe2\x80\x9d Problemsiin, ja Melrosen Tokelan mukaan h\xc3\xa4n on \xe2\x80\x9dloistava Rolling Stones -tyyppinen kitaristi\xe2\x80\x9d.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHarri J\xc3\xa4ntill\xc3\xa4 on 13 vuotta nuorempi sisar Mariam, joka tunnetaan laulajana nimell\xc3\xa4 Manna. Heid\xc3\xa4n isois\xc3\xa4ns\xc3\xa4 oli arkkitehti Toivo J\xc3\xa4ntti. _NEWLINE_J\xc3\xa4ntti on kertonut muuttaneensa pois lapsuudenkodistaan viisitoistavuotiaana. H\xc3\xa4n asui muun muassa harjoitusk\xc3\xa4mp\xc3\xa4ll\xc3\xa4 ja omakustannelehden entisess\xc3\xa4 toimistossa. Yhdysvalloissa asuessaan h\xc3\xa4n oli ajoittain asunnoton ja pahassa huumekierteess\xc3\xa4. Useiden ep\xc3\xa4onnistuneiden katkaisuyritysten j\xc3\xa4lkeen h\xc3\xa4n p\xc3\xa4\xc3\xa4si huumeista eroon vuonna 2000. _NEWLINE_J\xc3\xa4ntin entinen vaimo on yhdysvaltalainen Shannon Campbell. H\xc3\xa4nen nykyinen puolisonsa on Jonna Nygren.'